Diari Oficial de la Generalitat Valenciana


Sumari del DOGV 9480, del 29-11-2022 (2022/11688)

ORDRE 18/2022, de 21 de novembre, de 2022, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'aprova el Pla tècnic d'aprofitament ramader del Parc Natural del Prat de Cabanes-Torreblanca.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9480

Data del DOGV
:   29-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/11559


Data del document
:   21-11-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

ORDRE 18/2022, de 21 de novembre, de 2022, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'aprova el Pla tècnic d'aprofitament ramader del Parc Natural del Prat de Cabanes-Torreblanca. [2022/11087]  
PREÀMBUL  
  
La declaració del Prat com a espai natural protegit data de l'any 1988, amb la promulgació del Decret 188/1988, de 12 de desembre, del Consell de la Generalitat, de declaració del Paratge Natural de la Comunitat Valenciana del Prat de Cabanes-Torreblanca, modificat posteriorment pel Decret 264/1994, de 20 de desembre, del Consell de la Generalitat. Totes dues normes van ser aprovades en virtut de la llavors vigent Llei 5/1988, de 24 de juny, de la Generalitat Valenciana, per la qual es regulen els paratges naturals de la Comunitat Valenciana. Aquest paratge natural va ser reclassificat a parc natural per la Llei 11/1994, de 27 de desembre, de la Generalitat Valenciana, d'espais naturals protegits de la Comunitat Valenciana.  
El Pla d'ordenació dels recursos naturals del Parc Natural del Prat de Cabanes-Torreblanca, aprovat mitjançant el Decret 4/2003, de 21 de gener, del Consell de la Generalitat, pel qual s'aprova el Pla d'ordenació dels recursos naturals i rector d'ús i gestió del Parc Natural del Prat de Cabanes-Torreblanca, considera l'ús ramader com a compatible amb els objectius de conservació del parc, a més d'introduir la possibilitat de compaginar l'aprofitament dels recursos ramaders amb la conservació dels valors ambientals i el normal acompliment de les activitats d'ús públic. Aquest pla d'ordenació dels recursos naturals no desenvolupa les possibilitats del pasturatge en el maneig i gestió de l'espai, ja que deixa per a l'aprovació del Pla tècnic d'aprofitament ramader del Parc Natural del Prat de Cabanes-Torreblanca les determinacions sobre les àrees delimitades, la càrrega ramadera, les espècies farratgeres, etc. que conformaran els seus criteris i condicions. En aquest sentit, és important destacar que el Pla s'ha d'enfocar precisament a emfatitzar les potencials sinergies del pasturatge amb la gestió de l'espai natural.  
  
  
El millor coneixement dels valors del Parc, així com els avanços quant a la gestió i potenciació dels seus valors naturals afavorits per l'experiència acumulada, permeten considerar l'avaluació de les possibilitats d'integració entre els usos ramaders i la conservació d'aquests valors naturals. En aquest sentit l'activitat ramadera correctament planificada podria incrementar la biodiversitat vegetal afavorint uns certs tipus de vegetació sobre d'altres, al mateix temps que crea discontinuïtats que possibiliten l'extinció dels incendis, la qual cosa és coherent amb el pla de prevenció d'incendis forestals vigent i permet un significatiu estalvi de recursos. Han de ser aquests i molts altres beneficis per a la conservació l'objectiu essencial del pla, sense menysprear però deixant com a secundaris l'aprofitament dels recursos naturals i les seues implicacions econòmiques i socials.  
Però, perquè el Pla emfatitze les potencials sinergies del pasturatge amb la gestió de l'espai natural, ha d'incorporar mesures d'autocontrol destinades a detectar els impactes negatius i corregir-los, i, especialment, per a redissenyar-lo en allò que siga necessari per a ordenar de forma més eficaç l'aprofitament en favor d'uns millors beneficis per a la conservació. Aquests beneficis s'han de mesurar mitjançant indicadors vàlids, relacionats íntimament amb els valors a conservar. En aquest sentit, la realització d'estudis sobre la incidència de la ramaderia sobre la vegetació, la fauna i l'ús públic, mitjançant la delimitació d'una àrea d'experimentació ramadera, permetrà establir els criteris per a limitar la pressió ramadera en l'espai protegit.  
  
Els aspectes continguts en aquesta ordre seran tinguts en compte quan es procedisca a la revisió del Pla d'ordenació dels recursos naturals i rector d'ús i gestió del Parc Natural del Prat de Cabanes-Torreblanca.  
  
En els tràmits efectuats durant la tramitació s'ha observat el que disposen l'article 43 de la Llei de la Generalitat 5/1983, de 30 de desembre, del Consell, en la redacció feta per la Llei 12/2007, de 20 de març, de la Generalitat; el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat, i s'ha obtingut informe de l'Advocacia de la Generalitat i dictamen del Consell Jurídic Consultiu.  
  
Aquesta ordre s'articula sobre els principis de bona regulació, aplicables a les normes de les administracions públiques, establits en l'article 129 de la Llei 39/2015, d'1 d'octubre, del procediment administratiu comú de les administracions públiques. En aquest sentit, la present ordre està justificada per una raó d'interés general. Basada en una identificació clara dels fins perseguits, és l'instrument més adequat per a aconseguir aquests fins. Conté la regulació imprescindible per a atendre la necessitat a cobrir, i no hi ha altres mesures menys restrictives de drets o que imposen menys obligacions, de manera que s'adapta als principis de necessitat, eficàcia, proporcionalitat, seguretat jurídica i transparència.  
  
Per tot això, a proposta de la direcció general competent en gestió del medi natural, d'acord amb la Llei 11/1994, de 27 de desembre, de la Generalitat Valenciana, d'espais naturals protegits de la Comunitat Valenciana, i fent ús de les atribucions conferides per l'article 28 de la Llei 5/1983, de 30 de desembre, del Consell; el Decret 5/2019, de 16 de juny, del president de la Generalitat, pel qual es determina el nombre i la denominació de les conselleries i les seues atribucions; emés l'informe per l'Advocacia General de la Generalitat, conforme amb el Consell Jurídic Consultiu de la Comunitat Valenciana,  
  
  
  
ORDENE  
  
Article únic  
L'aprovació del Pla tècnic d'aprofitament ramader del Parc Natural del Prat de Cabanes-Torreblanca, contingut en l'annex I d'aquesta Ordre. L'Annex II conté el mapa d'ordenació de l'activitat ramadera.  
  
  
  
DISPOSICIÓ ADDICIONAL  
  
Única. De la incidència pressupostària  
L'aplicació i el desenvolupament d'aquesta ordre no tindrà cap incidència en la dotació dels capítols de despesa assignats a la Generalitat i, en tot cas, haurà de ser atesa amb els seus mitjans personals i materials.  
  
  
  
DISPOSICIONS TRANSITÒRIES  
  
Primera. Període transitori  
Les autoritzacions d'aprofitament ramader concedides abans de l'aprovació del present pla mantindran la seua vigència fins a la finalització de període autoritzat.  
  
Segona. Vigència del pla  
La vigència d'aquest pla és de deu anys, prorrogables si no concorren circumstàncies relacionades amb la conservació dels valors del parc o el seu ús públic que aconsellen que es modifique a través de la redacció d'un nou pla. Si transcorregut aquest termini no s'ha tramitat la revisió del pla, les previsions normatives que conté tindran vigència cautelarment fins al moment de l'aprovació definitiva de la revisió del pla.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o inferior que s'oposen al que disposa aquesta ordre.  
  
  
DISPOSICIONS FINALS  
  
Única. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 21 de novembre de 2022  
  
La consellera d'Agricultura, Desenvolupament Rural,   
Emergència Climàtica i Transició Ecològica  
ISAURA NAVARRO CASILLAS  
  
  
ANNEX I  
Pla tècnic d'aprofitament ramader   
del Parc Natural del Prat de Cabanes-Torreblanca  
  
Article 1. Objecte  
El present Pla té per objecte ordenar l'activitat ramadera d'àrea corresponent al Parc Natural del Prat de Cabanes-Torreblanca, segons es disposa en el Decret 4/2003, de 21 de gener, del Consell de la Generalitat, pel qual s'aprova el Pla d'ordenació dels recursos naturals i rector d'ús i gestió del Parc Natural del Prat de Cabanes-Torreblanca (PORN).  
  
  
Article 2. Definicions  
1. Unitats de pasturatge:  
Aquelles zones que es consideren adequades a priori per al pasturatge, sense perjudici de les restriccions incloses en aquest pla o en les disposicions de desenvolupament o aplicació.  
2. Pasturatge:  
En el marc d'aquest pla, s'entén per pasturatge el manteniment de bestiars en el medi natural, que s'han d'alimentar del past produït in situ sense aportació d'aliment d'origen extern, que només se subministrarà en cas de necessitat justificada.  
3. Àrees restringides al pasturatge:  
Àrees que, per albergar valors naturals, per comportar conflictes amb l'ús públic o per no ser compatibles amb les tasques de conservació de l'espai, no són susceptibles de pasturatge en cap cas i en les quals es prohibeix pasturar.  
4. Bestiar apte:  
El tipus de bestiar esmentat expressament en el PORN (oví i boví), llevat del bestiar brau o aquells animals que, sense ser-ho o no ser reconeguts com a tals, puguen representar perill manifest per a les persones.  
  
5. Càrrega ramadera apta:  
Càrrega ramadera que es considera adequada per a una determinada superfície, d'acord amb els valors guia especificats en aquest pla.  
  
6. Administració:  
Llevat que s'especifique el contrari, òrgan de l'administració competent en la gestió del Parc Natural del Prat de Cabanes-Torreblanca.  
  
7. Adjudicador:  
Administració local que realitza l'adjudicació de les pastures en terrenys públics de la seua titularitat, o si és el cas d'aquelles de les quals tinga acords de gestió amb propietaris particulars. Seran els ajuntaments que corresponga per l'àmbit territorial de les unitats de pastures.  
  
8. Activitats preparatòries:  
Qualsevol activitat prèvia a l'entrada del bestiar destinada a l'adequació de l'ús ramader, com ara segues, instal·lació de pastors elèctrics o marquesines temporals per a fer ombra, etc.  
9. Plantes farratgeres:  
Aquelles plantes que es cultiven amb la finalitat de servir de manera directa i sense cap transformació com a aliment per al bestiar, siguen fresques o seques.  
  
Article 3. Àmbit del Pla  
1. L'àmbit del present pla comprén l'Àrea de Protecció Ecològica i l'Àrea d'Usos Compatibles del Parc Natural del Prat de Cabanes-Torreblanca, definida segons Decret 4/2003, de 21 de gener, del Consell de la Generalitat (amb la correcció d'errades posterior), o bé el text o textos legals que el modifiquen o substituïsquen.  
2. S'hi inclouen també les àrees cultivades de l'Àrea d'Usos Compatibles, i seran per tant d'objecte de pasturatge les restes de cultiu, en els termes establits en la Llei 6/2003, de 4 de març, de la Generalitat, de ramaderia de la Comunitat Valenciana.  
  
Article 4. Unitats de pasturatge  
1. Aquelles zones que es consideren adequades a priori per al pasturatge, sense perjudici de les restriccions incloses en el present pla o qualsevol altra dictada per circumstàncies no previstes o sobrevingudes.  
2. Es consideren aptes per a la delimitació d'unitats de pasturatge aquelles zones que no complisquen amb cap dels criteris restrictius establits en la definició i representades gràficament com a tals en el plànol adjunt en l'annex II.  
3. L'exclusió de pastura en algunes zones del parc natural no afecta els drets de pas per les vies pecuàries.  
  
Article 5. Càrrega ramadera  
1. Segons els estudis realitzats, la càrrega apta no haurà d'excedir en cap cas les 2 UGM per hectàrea, que per a la ramaderia ovina es correspondria amb 11 caps per hectàrea, càrrega que l'òrgan competent en la gestió del Parc podrà limitar a valors menors. Les càrregues ramaderes majors requeriran un permís exprés i motivat per part de l'esmentat òrgan, que haurà d'incloure la deguda justificació respecte a la seua coherència i conformitat amb la correcta gestió dels valors naturals del Parc Natural del Prat de Cabanes-Torreblanca.  
  
2. Les modificacions de la càrrega ramadera establida en aquest article es faran com a resultat dels estudis que es realitzen sobre la incidència de la ramaderia sobre la vegetació, la fauna i l'ús públic, mitjançant la delimitació d'una àrea d'experimentació ramadera. La càrrega ramadera pasturant atendrà, com a factor limitant primordial, la conservació i manteniment dels sòls enfront de l'erosió, i també l'equilibri amb la fauna salvatge i la vegetació.  
3. En el cas del pasturatge sobre les restes de cultius actius, es permet el pasturatge fins a l'esgotament del recurs, i l'addició d'aliment extern només en casos excepcionals, cosa que haurà de ser comunicada a l'administració.  
  
Article 6. Plantació de plantes farratgeres  
1. La plantació d'espècies farratgeres queda restringida a les zones d'ús agrícola situades en l'Àrea d'Usos Compatibles, i queda prohibida en l'Àrea de Protecció Ecològica. Es permet la plantació d'espècies farratgeres no incloses en el Catàleg Espanyol d'Espècies Exòtiques Invasores (o el llistat o llistats d'espècies exòtiques o invasores que el substituïsquen) ni esmentades expressament com a exòtiques o invasores en la legislació valenciana.  
2. Addicionalment, l'administració gestora podrà prohibir de forma motivada la plantació d'espècies farratgeres que, per la seua condició d'exòtiques o pel seu potencial invasor, siguen susceptibles de provocar qualsevol efecte negatiu en els valors naturals del Parc Natural del Prat de Cabanes-Torreblanca.  
  
Article 7. Rotació de pastures  
1. Els aprofitaments ramaders degudament autoritzats que afecten una superfície igual o superior a 8 ha s'aprofitaran mitjançant un sistema rotacional. Per a això, es preveuran subdivisions, almenys quatre trams de superfície no inferior a les 2 ha, entre els quals el bestiar alternarà de manera rotativa.  
2. El termini màxim d'aprofitament en cadascun dels trams no podrà ser superior a 20 dies. Els aprofitaments que afecten una superfície inferior a 8 ha es realitzaran mitjançant un sistema continu i lliure.  
  
  
Article 8. Accions de maneig de pastures permeses  
1. Les accions de maneig directes sobre la vegetació (p. ex. sega de canyís amb o sense trituració in situ o cremes controlades) requeriran una autorització expressa, que haurà de sol·licitar-se juntament amb l'autorització genèrica de l'activitat prevista en l'article 12.  
2. Respecte a les cremes, la administració responsable en la gestió del parc natural proposarà a l'òrgan competent en aquesta matèria la corresponent planificació i autorització de crema prescrita en l'àmbit considerat. Aquestes actuacions s'executaran necessàriament sota la supervisió i el seguiment del personal que figure en l'autorització de cremes. Es comptarà amb la col·laboració tècnica de l'administració del parc natural, d'acord amb les especificacions que figuren en les corresponents autoritzacions i, amb caràcter general, han d'evitar danys a la fauna en època de cria, dins del període comprés entre l'1 d'octubre i el 30 de gener. A més, se supervisarà que aquestes cremes no suposen perjudici per a les espècies de flora amenaçada (catalogades o no) i els hàbitats naturals. Es realitzaran en els termes establits en el Decret 4/2003, de 21 de gener, del Consell de la Generalitat, pel qual s'aprova el Pla d'ordenació dels recursos naturals i rector d'ús i gestió del Parc Natural del Prat de Cabanes-Torreblanca.  
  
  
Article 9. Condicions de l'activitat  
1. Es consideren bestiars aptes l'oví i el boví, llevat dels animals braus o dels animals considerats perillosos.  
2. La gestió del parc establirà les unitats de pasturatge que seran objecte d'adjudicació. Per a cada unitat es determinarà:  
a) La càrrega ramadera  
b) La seua georeferenciació  
c) El període de pasturatge  
  
Article 10. Període de pasturatge permés i vedat  
L'administració gestora del Parc ha de fixar el període de pasturatge permés per a cada unitat de pasturatge.  
  
Article 11. Restriccions  
1. L'entrada i eixida de bestiars no podrà realitzar-se en època de cria d'ocells; la cria per part d'espècies d'interés per a la conservació serà causa suficient per a modificar els períodes de pasturatge permesos.  
  
2. Es prohibeix la presència permanent de gossos, que hauran de retirar-se una vegada finalitzat el guiatge del bestiar fins a l'emplaçament de les pastures assignades. Anàlogament, es permet l'ús de cavalls només durant el guiatge del bestiar fins al seu emplaçament.  
3. Es prohibeixen les tanques permanents o semipermanents. Com a mitjà de control del bestiar es permet només el pastor elèctric i altres dispositius anàlegs prèviament aprovats per l'administració. Aquests dispositius s'han de mantindre operatius durant tot el període de pasturatge i s'hauran de retirar després de la retirada del bestiar.  
4. No es permet la construcció d'allotjaments per al bestiar ni cap infraestructura de caràcter permanent o semipermanent, i queda sotmesa a autorització expressa qualsevol construcció de caràcter temporal o provisional (p. ex. marquesines per a ombra).  
  
5. Els animals que entren al parc hauran d'haver sigut sotmesos a desparasitació interna i externa en un període no superior a 45 dies ni inferior a 28 dies abans del seu trasllat al parc.  
Disposaran de resultats favorables als controls sanitaris obligatoris previstos en les campanyes nacionals d'erradicació amb una duració superior a l'estada al parc.  
6. Els tractaments amb medicaments, antibiòtics i/o hormones no podran realitzar-se en la zona de protecció del Parc Natural, i l'animal s'haurà de retirar mentre dure aquest tractament. Llevat que per motius d'urgència es requerisca una actuació veterinària in situ perquè moure l'animal puga suposar un perill per a aquest o per al personal encarregat de manejar-lo. Aquests medicaments, incloent-hi antibiòtics i hormones, no podran emmagatzemar-se en l'àmbit del parc ni abocar-se en cap cas al medi natural les seues deixalles o sobrants.  
7. El bestiar s'alimentarà de manera exclusiva de la pastura disponible en l'àrea concedida, i no es podrà alimentar amb aliment d'origen extern per un període superior a l'equivalent al 25 % dels dies autoritzats. No s'inclou en aquesta restricció la palla subministrada als animals per a servir de llit. Es permet que el bestiar siga traslladat temporalment a zones cultivades, prèvia autorització de la propietat, on hi haja restes de cultius esgotats, que han d'abandonar una vegada esgotat el recurs.  
  
8. Qualsevol animal no ecològic que faça ús de terrenys comunals haurà d'haver sigut criat aplicant pràctiques respectuoses amb el medi ambient, segons la normativa europea sobre producció ecològica i ajudes al desenvolupament rural. S'entén per animal no ecològic aquell que no estiga certificat en el compliment del Reglament (UE) 2018/848 sobre producció ecològica i etiquetatge dels productes ecològics, per organismes o autoritats de control autoritzats.  
  
Article 12. Tramitació d'autoritzacions  
1. Titularitat:  
Cada unitat de pasturatge determinada per la gestió del parc es considera una ubicació REGA, que serà únic per a cada adjudicador; un adjudicador podrà disposar de diverses ubicacions. El ramader adjudicatari pot tindre una o diverses unitats de pasturatge.  
Sent els ajuntaments els que tenen la condició d'adjudicador, els titulars de les parcel·les incloses en les zones autoritzables del Pla tècnic d'aprofitament ramader podran posar a la disposició de l'ajuntament en el terme municipal del qual es troben les seues parcel·les la gestió d'aquestes per a ús de les pastures. Formalitzant la seua relació en un contracte escrit, voluntari i degudament documentat.  
De la mateixa manera, qualsevol propietari particular les parcel·les del qual es troben en les zones aptes per al pasturatge, segons estableix aquest pla, podran disposar de l'aprofitament de les pastures de les seues parcel·les, i en cas d'afectar terreny forestal hi serà aplicable la normativa vigent en matèria d'aprofitaments forestals.  
2. Requisits:  
El ramader haurà de disposar de documentació acreditativa de:  
a) REGA de producció d'origen.  
b) Sanejament ramader.  
c) Si disposa o no de certificació ecològica de l'explotació ramadera.  
d) Tractaments antiparasitaris dels animals.  
  
En tot cas, podran accedir a aquestes pastures els titulars d'explotacions ramaderes que complisquen les condicions sanitàries, tècniques i de benestar animal exigides per la Llei de la Generalitat 6/2003, de 4 de març, de ramaderia de la Comunitat Valenciana.  
3. Condicionants excloents:  
a) Informe negatiu de la gestora del parc per incompliment greu del pasturatge en anys anteriors que haja donat lloc a l'inici d'un expedient sancionador.  
b) Desqualificació sanitària de l'explotació ramadera d'origen.  
4. Preferència:  
S'hauran de tindre en compte els següents criteris de preferència:  
a) Si l'explotació ramadera està qualificada com a ecològica.  
b) Si la ramaderia sol·licitant està situada al municipi i en segona instància a la Comunitat Valenciana.  
c) Si disposa d'informes de la gestora del parc de caràcter favorable per una gestió adequada dels recursos en anys anteriors.  
5. Duració:  
Les adjudicacions seran per un màxim de tres anys ampliables a dos més. La impossibilitat de realitzar el pasturatge, excepte per causa de força major, es comunicarà al ramader en finalitzar el període de l'última adjudicació i sempre haurà de tindre un informe motivat i justificat.  
6. Resolució d'autoritzacions:  
En el cas que un ramader no complisca les condicions establides en l'autorització, es podrà resoldre l'autorització, previ informe motivat, per l'administració responsable de la gestió del parc natural, sense perjudici que aquest incompliment puga originar la iniciació del corresponent expedient sancionador. La resolució de l'autorització únicament podrà acordar-se prèvia audiència al titular de l'autorització objecte del procediment de resolució, d'acord amb la llei de procediment administratiu.  
7. Procediment:  
7.1. El ramader interessat haurà de sol·licitar l'aprofitament al titular dels terrenys, en el nostre cas a l'ajuntament, presentant una memòria de l'activitat i adjuntant una declaració responsable de compliment dels requisits establits en el Pla tècnic d'aprofitament ramader del Parc Natural del Prat de Cabanes-Torreblanca.  
  
7.2. En la memòria que presente el ramader s'haurà d'indicar el nom de l'explotació ramadera, el tipus de bestiar i nombre de caps, el temps de permanència (data sol·licitada d'entrada i eixida), el tipus de maneig que es realitzarà amb el bestiar, la necessitat d'actuacions preparatòries (sega, maneig de l'aigua, etc.) i una estimació de les possibles repercussions de l'activitat sobre l'ús públic del Parc Natural. En cas que es preveja la plantació d'espècies farratgeres, s'inclouran en la memòria les parcel·les on es realitzarà la plantació i també l'espècie o espècies de plantes, així com la procedència de les llavors, juntament amb la documentació prevista en l'apartat 2 d'aquest article.  
  
7.3. L'ajuntament, si ho considera necessari, podrà demanar informes en matèria d'espais naturals protegits, o de sanitat animal i ordenació zootècnica, a la direcció general competent en aquestes matèries, que serà evacuat en un termini no superior a 15 dies des de la petició realitzada per l'adjudicador.  
7.4. Si algun d'aquests informes és desfavorable es denegarà la sol·licitud, prèvia audiència a l'interessat, i es finalitzarà la tramitació.  
7.5. Una vegada s'adjudique la pastura (segons el sistema establit en la normativa local), el ramader haurà de comunicar l'inici de l'activitat amb una antelació mínima de 30 dies. L'adjudicador remetrà al ramader un document que acredite l'adjudicació de les pastures.  
  
Article 13. Activitats prèvies  
Prèvia autorització expressa, les activitats de preparació prèvies (segues, instal·lació d'abeuradors, etc.) podran començar com a màxim 20 dies abans de l'entrada del bestiar. Així mateix, la plantació de farratgeres sota les condicions previstes en aquest pla podrà començar amb un màxim de 90 dies d'antelació. La plantació d'espècies farratgeres en l'àmbit del parc natural s'haurà de realitzar en la zona d'usos compatibles i utilitzant espècies i tractaments supervisats pels tècnics del parc natural.  
  
Article 14. Inici de l'activitat  
Una vegada obtinguts els preceptius permisos i autoritzacions administratives, incloent-hi l'autorització per part de la propietat, el procediment a seguir serà el següent:  
1. Comunicació a l'administració de l'inici de l'activitat amb una antelació mínima de 30 dies. S'adjuntarà a aquest escrit una autorització degudament signada per part de la propietat dels terrenys objecte de pasturatge i, si és el cas, de les parcel·les objecte de sembra.  
2. L'administració competent en la gestió del Parc Natural del Prat de Cabanes-Torreblanca conservarà la potestat de modificar o revocar les autoritzacions de pasturatge concedides en el marc d'aquest pla quan concórreguen circumstàncies no previstes relacionades amb la conservació de l'espai natural i la gestió o l'ús públic d'aquest.  
  
  
Article 15. Obligacions dels responsables de l'activitat ramadera  
  
1. El titular de l'explotació ramadera haurà de comunicar a l'administració gestora del Parc Natural la intenció de pasturar sota les limitacions i obligacions exposades en aquest pla i aportar la documentació enumerada en l'article anterior. Sense perjudici del compliment de les condicions sanitàries, tècniques i de benestar animal exigides per la Llei de la Generalitat 6/2003 de 4 de març, de ramaderia de la Comunitat Valenciana.  
2. S'utilitzaran només les àrees concedides expressament per l'adjudicador i durant el període autoritzat. Una vegada finalitze aquest, els animals i el conjunt d'equipaments pecuaris hauran de ser retirats.  
  
3. Els animals es mantindran en recintes controlats, i es disposaran les mesures necessàries perquè no s'escapen dels esmentats recintes mitjançant un pastor elèctric o similar.  
4. Quan s'assignen les unitats de pasturatge als responsables de l'activitat ramadera, aquests tindran l'obligació de realitzar el pasturatge complint les condicions i terminis autoritzats establits. Els adjudicataris únicament podran renunciar a l'ús d'aquestes unitats de pasturatge assignades o reduir els terminis quant al període autoritzat si apareixen circumstàncies especials que impedisquen i/o suposen una diferència notable de les característiques de la zona respecte al moment de sol·licitud. Tot això a fi d'evitar que els adjudicataris romanguen durant un període inferior a l'autoritzat sense causa justificada.  
  
  
  
  
Article 16. Obligacions i potestat de l'administració  
1. L'administració competent en la gestió del Parc Natural del Prat de Cabanes-Torreblanca queda obligada a determinar i valorar els efectes negatius i positius que el pasturatge té sobre la conservació dels valors naturals que motiven la protecció de l'espai en tots els seus vessants. Per a això es delimitaran parcel·les i punts de control sobre el terreny per a determinar o estimar els valors dels següents indicadors:  
  
a) Composició florística en parcel·les definides de 25 m² de superfície mínima cada any abans i després del pasturatge. Per a comunitats de plantes vasculars es calcularan els índexs de biodiversitat alfa en l'estat inicial previ al pasturatge i 30 dies després del pasturatge i també els índexs de biodiversitat beta entre l'estat inicial (immediatament abans del pasturatge) i 30 dies després de la retirada del bestiar.  
b) Nidificació de fauna en àrees pasturades i franges perimetrals d'amplària mínima de 50 m: pèrdua de nius d'espècies d'interés per a la conservació.  
c) Presència de fauna de pas en àrees pasturades i franges perimetrals d'amplària mínima de 30 m: nombre d'observacions d'espècies d'interés per a la conservació.  
d) Control de qualitat d'aigües en cursos d'aigua que recullen aigües procedents de zones pasturades: com a mínim, contingut de nitrogen i fòsfor, i transparència.  
A partir de les dades obtingudes, l'administració elaborarà un informe tècnic destinat a la valoració dels efectes de l'activitat ramadera sobre l'ecosistema, destacant els efectes positius i negatius sobre l'ecosistema observats, la finalitat del qual haurà de ser millorar les autoritzacions concedides en el futur i el mateix Pla tècnic ramader en les ulteriors revisions. Aquests informes seran remesos al Consell Assessor de Ramaderia de la Comunitat Valenciana i al Consell Assessor i de Participació de Medi Ambient.  
2. L'administració gestora reservarà pastures d'ús exclusiu per a ramaderies ecològiques certificades, l'ús de les quals no es podrà concedir a ramaderies sense certificació ecològica vigent.  
3. L'administració gestora del parc natural informarà els titulars dels vedats de caça amb territori en l'espai protegit de les autoritzacions de pastura concedides, amb indicació del tipus de ramaderia, les zones i els períodes de temps autoritzats.